מנהלת תקומה

מנהלת תקומה היא גוף שהוקם על ידי ממשלת ישראל באוקטובר 2023 בעקבות מתקפת הפתע על ישראל והפגיעה ביישובי עוטף עזה במהלכה. המנהלת הוקמה במטרה לשקם את יישובי עוטף עזה שנפגעו במתקפה. המנהלת אחראית על 45 יישובים במועצות האזוריות אשכול, חוף אשקלון, שדות נגב ושער הנגב, וכן על העיר שדרות.

הדרישה להקמת מנהלת החלה לאחר גילוי אירועי הטבח והצורך בטיפול במאות אזרחים שקרוביהם נרצחו, נחטפו, ובאלפי אזרחים ישראלים שפונו מבתיהם בעקבות המלחמה. הקמת המנהלת אושרה על ידי הקבינט החברתי כלכלי ב-19 באוקטובר 2023. בראש המנהלת עומד תא"ל (מיל') משה אדרי שמשמש במקביל גם כראש הוועדה לאנרגיה אטומית. המנהלת פועלת בשיתוף פעולה עם הרשויות המקומיות באזור ועם משרדי הממשלה וגופים נוספים.

המנהלת הוקמה לחמש שנים ותקציבה הראשוני עומד על כמיליארד ש"ח. מטרתה היא לחזק מחדש את החוסן הלאומי והביטחון של תושבי האזור, ולהפוך את החבל לאזור משגשג ואטרקטיבי מבחינה כלכלית וחברתית. חלק מתקציבה ותקני כוח האדם שלה מגיעים ממשרד ההסברה, שבוטל בתחילת המלחמה.

ב-17 באפריל 2024, הממשלה אישרה פה אחד 19 מיליארד שקלים נוספים למנהלה.

== תפקידים ==
תפקידי המנהלת כפי שהוגדרו על ידי הממשלה הם:
# שיקום וחיזוק מרקם החיים של הרשויות, היישובים, הקהילות והתושבים שנפגעו בעוטף עזה ("חבל התקומה"), בדגש על היבטים נפשיים, חברתיים וחומריים.
# בינוי, שיקום ופיתוח פיזי וסביבתי של חבל התקומה והיישובים שנפגעו בו, לרבות שיקום ושיפור תשתיות ושירותים שנפגעו, תוך מינוף ההשקעות לשיפור התשתית לצמיחה.
# חיזוק האמון, החוסן ותחושת הביטחון האישי והקהילתי לחבל התקומה.
# סיוע לגורמים המוסמכים בממשלה בשיקום הפעילות הכלכלית והחקלאית ביישובים בחבל תקומה ומינופו לצמיחה.
# יצירת מענה מרכזי אחוד לרשויות המקומיות וליישובים שבחבל תקומה בנושאים המוזכרים בסעיפים 1–4, והכול בשקיפות מלאה.

== הישגים ==

===תוכנית חומש===
באפריל 2024 הציגה המנהלת תוכנית חומש אסטרטגית לשיקום, לחידוש ולפיתוח החבל. התוכנית מתחלקת לכמה נושאים, ובכל אחד מהם מציגה שורה של מיזמים המיועדים לקדם את הנושאים:
* אדם וקהילה: חלק זה של התוכנית עוסק בנושאי חינוך, בריאות, רווחה, קהילה, תרבות, ספורט, צעירים ודת. מיזם לדוגמה: הקמת היכל תרבות ואולם כנסים בשדרות, קונסרבטוריון ואולם תרבות בחוף אשקלון.
* סביבת חיים: שיקום תוך שידרוג של האזורים שנהרסו, צמיחה דמוגרפית בחבל, פיתוח תשתיות אזורי, פיתוח התחבורה הציבורית. מיזם לדוגמה: שדרוג מט"ש חולית בגודלו והעלאת רמת הטיפול לרמה שלישונית.
* כלכלה: שיפור התנאים לתעסוקה בחבל, פיתוח כלכלי. מיזם לדוגמה: הקמת מרכז לקידום, פיתוח וחיזוק האקוסיסטם המדעי-טכנולוגי-מסחרי אשר יתמקד בין היתר בתחומי אג-טק, מימן ואנרגיות מתחדשות, מים ואקלים.
* חקלאות: הגדלת כמות המועסקים, הגדלת מספר המשקים, הכשרת שטחים חקלאיים, קידום אגטק, בניית תשתיות תומכות מים, פסולת וקרקע. מיזם לדוגמה: מענקי השקעות הון לחקלאים חדשים לטובת הקמת חממות ובתי רשת, נטיעת מטעים חדשים, רכש מיכון חקלאי, הקמת בתי אריזה, מערכי מיון ובתי קירור.
* תיירות: קידום התיירות בחבל כמנוע צמיחה כלכלי וקידום עסקים קטנים. מיזם לדוגמה: פיתוח שביל הנגב המערבי כמוקד משיכה למטיילים.
* ביטחון: תגבור יכולת משטרת ישראל וכבאות והצלה לישראל לתת מענה לאירועים, הבטחת רציפות תפקודית והגברת זמינותם לאירועים במרחב. מיזם לדוגמה: הקמת נקודת מג"ב בצוחר בהיקף של 100 לוחמים.
* הנצחה: תיעוד והנצחה של ארועי ה-7 באוקטובר תוך אינטגרציה עם יתר הנושאים. מיזם לדוגמה: הקמת אתר הנצחה לאומי.
* חיזוק הרשויות המקומיות.
* פתרונות ביניים.

==קישורים חיצוניים==

== הערות שוליים ==

קטגוריה:משרד ראש הממשלה
קטגוריה:עוטף עזה
קטגוריה:מלחמת חרבות ברזל
קטגוריה:ממשלת ישראל ה-37